Απόφαση του Γενικού Δικαστηρίου της 16ης Δεκεμβρίου 2020 – Deza κατά Επιτροπής
(Υπόθεση T-638/18)1
[Εξωσυμβατική ευθύνη – Περιβάλλον – Ταξινόμηση, επισήμανση και συσκευασία ουσιών και μειγμάτων – Ταξινόμηση της πίσσας από λιθανθρακόπισσα υψηλής θερμοκρασίας μεταξύ των ουσιών υψηλής τοξικότητας για το υδάτινο περιβάλλον κατηγορίας 1 (H400) και χρόνιας τοξικότητας για το υδάτινο περιβάλλον κατηγορίας 1 (H410) – Κατάφωρη παράβαση κανόνα δικαίου που απονέμει δικαιώματα σε ιδιώτες]
Γλώσσα διαδικασίας: η αγγλική
Διάδικοι
Ενάγουσα: Deza, a.s. (Valašské Meziříčí, Τσεχική Δημοκρατία) (εκπρόσωποι: K. Van Maldegem, M. Grunchard, S. Saez Moreno και P. Sellar, δικηγόροι)
Εναγομένη: Ευρωπαϊκή Επιτροπή (εκπρόσωποι: M. Wilderspin, R. Lindenthal και K. Talabér-Ritz)
Παρεμβαίνοντες υπέρ της εναγομένης: Βασίλειο της Ισπανίας (εκπρόσωπος: L. Aguilera Ruiz), Ευρωπαϊκός Οργανισμός Χημικών Προϊόντων (εκπρόσωποι: M. Heikkilä και W. Broere)
Αντικείμενο
Αγωγή δυνάμει του άρθρου 268 ΣΛΕΕ προς αποκατάσταση της ζημίας την οποία ισχυρίζεται ότι υπέστη η ενάγουσα λόγω της εκδόσεως του κανονισμού (ΕΕ) 944/2013 της Επιτροπής, της 2ας Οκτωβρίου 2013, σχετικά με την τροποποίηση του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων, με σκοπό την προσαρμογή του στην τεχνική και επιστημονική πρόοδο (ΕΕ 2013, L 261, σ. 5), που ταξινόμησε την πίσσα από λιθανθρακόπισσα υψηλής θερμοκρασίας μεταξύ των ουσιών υψηλής τοξικότητας για το υδάτινο περιβάλλον κατηγορίας 1 (H400) και χρόνιας τοξικότητας για το υδάτινο περιβάλλον κατηγορίας 1 (H410).
Διατακτικό
Το Γενικό Δικαστήριο αποφασίζει:
Απορρίπτει την αγωγή.
Η Deza, a.s. φέρει, πέραν των δικαστικών εξόδων της, τα δικαστικά έξοδα της Ευρωπαϊκής Επιτροπής.
Το Βασίλειο της Ισπανίας και ο Ευρωπαϊκός Οργανισμός Χημικών Προϊόντων (ECHA) φέρουν τα δικαστικά έξοδά τους.
____________
1 EE C 16 της 14.1.2019.